钦定古今图书集成/明伦汇编/氏族典/第151卷 > 《廖用贤尚友录》 > 袁闳
## 钦定古今图书集成/明伦汇编/氏族典/第151卷 > 《廖用贤尚友录》 > 袁闳

按《后汉书袁安传》：“安元孙闳，字夏甫，少励操行，苦身
修节。父贺，为彭城相，闳往省谒，变姓名，徒行无旅。既
至府门，吏不为通。会阿母出见，闳入白夫人，乃密呼
见。既而辞去，郡界无知者。及贺卒，郡闳迎丧，不受赙
赗，缞绖扶柩，冒犯寒露，体貌枯毁，手足血流，见者莫
不伤之。服阕，累征聘举召，皆不应。居处侧陋，以耕学”
为业。延熹末，党事将作，闳遂散发绝世。及母殁，不为
制服设位，时莫能名，或以为“狂生。”潜身十八年。黄巾
贼起，相约不入其闾，乡人就闳避难，皆得全免。年五
十七卒。